Niemand nog vas ná aanval op Hoedspruit-plaasArgieffoto Die polisie op Hoedspruit probeer nog die presiese verloop van gebeure vasstel ná ŉ man ŉ week gelede op ŉ wildsplaas daar oorval en verskeie kere met ŉ mes gesteek is. Kol. Moatshe Ngoepe, polisiewoordvoerder in Limpopo, het gesê die 45-jarige man het op 9 Mei omstreeks 16:00 gaan ondersoek instel nadat hy inligting oor moontlike stropery ontvang het. Hy is klaarblyklik ŉ werker op die plaas. “Sy kollegas het hom later in die hande probeer kry, maar kon hom nêrens vind nie. Hulle het op die plaas na hom begin soek en hom later gekry waar hy in ŉ plas bloed gelê het. Hy het verskeie steekwonde gehad en is dadelik na ŉ hospitaal geneem vir mediese behandeling,” het Ngoepe gesê. Hy het gesê die man is steeds in ŉ ernstige maar bestendige toestand in ŉ hospitaal. Volgens die voorlopige polisie-ondersoek is niks op die plaas gestroop nie en die aanvallers het niks by die slagoffer gebuit nie. Ngoepe het gesê die polisie is steeds besig met ŉ reusesoektog na die aanvaller of aanvallers en het ŉ beroep gedoen op lede van die publiek wat inligting het om vorendag te kom. Die Hoedspruit-polisie ondersoek ŉ saak van poging tot moord. Enigeen met inligting oor die saak kan kapt. Cobra Moriri by 082 573 4773 kontak, die Stop Misdaad-nommer by 08600 10111 bel, ŉ SMS stuur na 32211 of die inligting by hulle naaste polisiekantoor aanmeld.